Wrak van vermiste vliegtuig gekryDie Cessna 5Y-CAC wat in Kenia vermis geraak het. (Foto: Daily Nation) Die wrak van die Keniaanse vliegtuig wat Dinsdagaand met tien persone aan boord vermis geraak het, is opgespoor. Dit kom ná ŉ uitgebreide soektog deur Keniaanse owerhede. Die wrak van die Fly Sax-vliegtuig, wat op pad was na Nairobi, is Donderdagoggend in die Aberdare Nasionale Park, noord van Nairobi, opgespoor. Dit is in dié stadium nog onbekend of van die passasiers die voorval oorleef het. Maroela Media het vroeër berig die Cessna C208-vliegtuig met die registrasienommer 5Y-CAC het Dinsdag omstreeks 16:00 by Kitale opgestyg en sou ongeveer ŉ uur later in die hoofstad aankom. Daar was agt passasiers en twee bemanningslede aan boord van die vliegtuig. Die soektog na die vliegtuig is Woensdag tydelik afgelas as gevolg van slegte weer. Die soektog het Donderdag om 06:00 hervat. Wreckage of missing plane spotted south west of Aberdare forest https://t.co/7befEJJMsC pic.twitter.com/vILlYZ9C6Z — The Star, Kenya (@TheStarKenya) June 7, 2018